پاکستان میں کرونا وائرس سے پہلی بار ایک دن میں ڈیڑھ سو اموات
ملک بھر میں کیسز کی مجموعی تعداد 171318 اور اموات کی تعداد 3381 ہوگئی ہے۔ کیسز کے لحاظ سے پاکستان فرانس اور میکسیکو سے بھی آگے نکل گیا ہے اور بدترین متاثر ملکوں میں اب 13ویں نمبر پر ہے۔
ویب ڈیسک — چاروں صوبوں، گلگت بلتستان اور پاکستان کے زیر انتظام کشمیر کے محکمہ ہائے صحت کے مطابق دن بھر میں 6266 نئے کیسز سامنے آئے، جبکہ 152 مریض چل بسے۔ ان میں اسلام آباد کے اعدادوشمار شامل نہیں ہیں۔ ملک بھر میں کیسز کی مجموعی تعداد 171318 اور اموات کی تعداد 3381 ہوگئی ہے۔ کیسز کے لحاظ سے پاکستان فرانس اور میکسیکو سے بھی آگے نکل گیا ہے اور بدترین متاثر ملکوں میں اب 13ویں نمبر پر ہے۔ پی ڈی ایم اے پنجاب کے مطابق گزشتہ 24 گھنٹوں کے دوران 2538 مریضوں کا کرونا وائرس کا ٹیسٹ مثبت آیا، جبکہ 82 مریض دم توڑ گئے۔ محکمہ صحت سندھ کے مطابق صوبے میں ایک دن میں سب سے زیادہ 49 اموات ہوئیں اور 2894 کیسز سامنے آئے۔ خیبرپختونخوا میں 16 مریض چل بسے، جبکہ 608 افراد کے وائرس میں مبتلا ہونے کا علم ہوا۔ بلوچستان میں ایک شخص کا انتقال ہوا اور 164 افراد میں وائرس کی تصدیق ہوئی۔ پاکستان کے زیر انتظام کشمیر میں 34 اور گلگت بلتستان میں 28 نئے مریضوں کا پتا چلا۔ کشمیر میں ایک اور گلگت بلتستان میں پہلی بار ایک دن میں 3 ہلاکتیں ہوئیں۔ پنجاب میں اموات کی کل تعداد 1347، سندھ میں 1013، خیبرپختونخوا میں 789، بلوچستان میں 100، اسلام آباد میں 95 اور گلگت بلتستان میں 21 ہے۔ پاکستان کے زیر انتظام کشمیر میں 16 افراد ہلاک ہوچکے ہیں۔ پاکستان میں 8 جون کو پہلی بار ایک دن میں سو سے زیادہ افراد ہلاک ہوئے تھے۔ تب سے اب تک 12 دن میں ہلاکتوں کی تعداد 1308 ہوگئی ہے۔ سرکاری اعدادوشمار کے مطابق ملک بھر میں 63504 مریض صحت یاب ہوچکے ہیں۔ ان میں سب سے زیادہ سندھ کے 32725 اور پنجاب کے 17964 افراد شامل ہیں۔